Tăriceanu se compară cu Churchill: Liderul ALDE face o paralelă între înfrângerea rușinoasă pe care a suferit-o la europarlamentare și pierderea de către fostul premier britanic a alegerilor din 1945

Călin Popescu Tăriceanu se compară, pe Facebook, cu fostul premier britanic Winston Churchill, făcând o paralelă între modul în care ALDE a eșuat la europarlamentarele din 26 mai și pierderea de către fostul premier britanic a alegerilor din 1945.

”Astăzi se împlinesc 74 de ani de la un eveniment politic care a zguduit mapamondul și se va preda veșnic în școlile de politologie. Winston Churchill, cel mai mare britanic care a trăit vreodată, cum îl consideră ai lui, omul care și-a dus țara la victorie, ca premier, în Al Doilea Război Mondial, a pierdut stupefiant primele alegeri organizate după înfrângerea lui Hitler, deși, personal, avea 83% încredere în sondaje. I-a rămas satisfacția că cel puțin pleca în opoziție după ce învinsese dușmanul nazist. Marele bărbat de stat nu a dezarmat, a continuat lupta și, în 1951, a revenit la cârma țării. Cel care îl învinsese în alegeri a rămas în istorie mai mult grație acelei suprinzătoare înfrângeri a lui Churchill. De aici, prima lecție ar fi că nu mereu cei care iau voturile le și merită. A doua, niciodată să nu te consideri învins doar pentru că adversarii îți spun asta!”, a scris Tăriceanu pe Facebook.

La alegerile europarlamentare din 26 mai, ALDE nu a reușit să treacă pragul electoral, obținând sub 5% din voturi, astfel că formațiunea lui Tăriceanu nu a trimis niciun reprezentant în Parlamentul European.

Liderul ALDE cochetează cu ideea de a candida la alegerile prezidențiale din toamna acestui an și încearcă să convingă PSD să îl susțină și să îl desemneze candidat comun al coaliției PSD – ALDE.